[image: ]
VLADA REPUBLIKE HRVATSKE

                                                                                               	  Zagreb, 16. srpnja 2026.






___________________________________________________________________________
	
PREDLAGATELJ:
	
Sigurnosno-obavještajna agencija


___________________________________________________________________________
	
PREDMET:
	
Prijedlog uredbe o provedbi Akta o kibernetičkoj solidarnosti (EU)


___________________________________________________________________________


















___________________________________________________________________________
     Banski dvori | Trg Sv. Marka 2  | 10000 Zagreb | tel. 01 4569 222 | vlada.gov.hr


Prijedlog


	Na temelju članka 30. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj dana ______ 2026. donijela

UREDBU 
o provedbi Akta o kibernetičkoj solidarnosti 

I. OPĆE ODREDBE


Članak 1.

Ovom Uredbom utvrđuju se nadležna tijela i ovlasti nadležnih tijela u svrhu provedbe Uredbe (EU) 2025/38  Europskog parlamenta i Vijeća od 19. prosinca 2024. o utvrđivanju mjera za povećanje solidarnosti i kapaciteta u Uniji za otkrivanje kibernetičkih prijetnji i incidenata, pripremu za njih i odgovor na njih te o izmjeni Uredbe (EU) 2021/694 (Akt o kibernetičkoj solidarnosti) – (u daljnjem tekstu: Uredba (EU) 2025/38).

Članak 2.

(1) Pojmovi koji se koriste u ovoj Uredbi imaju značenje utvrđeno Uredbom (EU) 2025/38, zakonom kojim se uređuje kibernetička sigurnost i propisima donesenim na temelju tog zakona.
(2) Izrazi koji se koriste u ovoj Uredbi, a imaju rodno značenje odnose se jednako na muški i ženski rod.

II. NADLEŽNA TIJELA I NJIHOVE OBVEZE

Članak 3.

(1) Nadležna tijela za provedbu Uredbe (EU) 2025/38 i ove Uredbe su:
· Sigurnosno-obavještajna agencija i
· [bookmark: _Hlk221631118]Hrvatska akademska i istraživačka mreža – CARNet.
(2) Poslove nadležnog tijela iz stavka 1. ovoga članka u Sigurnosno-obavještajnoj agenciji obavlja Nacionalni centar za kibernetičku sigurnost. 
(3) Poslove nadležnog tijela iz stavka 1. ovoga članka u Hrvatskoj akademskoj i istraživačkoj mreži – CARNet obavlja Nacionalni CERT.

Članak 4.

Nacionalni centar za kibernetičku sigurnost Sigurnosno-obavještajne agencije obavlja sljedeće poslove:
a) u svojstvu središnjeg državnog tijela za kibernetičku sigurnost i tijela koje razvija i upravlja nacionalnim sustavom za otkrivanje kibernetičkih prijetnji i zaštitu kibernetičkog prostora obavlja poslove nacionalnog kibernetičkog centra, u skladu s odredbom članka 4. Uredbe (EU) 2025/38
[bookmark: _Hlk221796252]b) u svojstvu CSIRT-a iz područja svoje sektorske nadležnosti obavlja poslove tijela odgovornog za koordinirano testiranje pripravnosti subjekata radi provedbe aktivnosti u skladu s odredbom članka 12. stavka 7. Uredbe (EU) 2025/38
[bookmark: _Hlk220335107]c) u svojstvu tijela za upravljanje kibernetičkim krizama ili u svojstvu CSIRT-a iz područja svoje sektorske nadležnosti može biti korisnik usluga koje se pružaju iz pričuve Europske unije za kibernetičku sigurnost, u skladu s odredbom članka 14. stavka 3. točke (a) Uredbe EU 2025/38
d) u svojstvu jedinstvene kontaktne točke šalje zahtjeve javnom naručitelju za potporu iz pričuve Europske unije za kibernetičku sigurnost na prijedlog korisnika iz točke c) ovoga članka ili korisnika iz članka 5. stavka 1. točke b) ove Uredbe, u skladu s odredbom članka 15. stavka 3. točke (a) Uredbe (EU) 2025/38
e) u svojstvu tijela za upravljanje kibernetičkim krizama, jedinstvene kontaktne točke, CSIRT-a iz područja svoje sektorske nadležnosti i CSIRT koordinatora za otkrivanje ranjivosti te po potrebi u suradnji s Hrvatskom akademskom i istraživačkom mrežom - CARNet provodi sve aktivnosti radi povećanja otpornosti Europske unije kroz analizu značajnih incidenata i incidenata velikih razmjera, u skladu s odredbom članka 21. Uredbe (EU) 2025/38.

Članak 5.

Nacionalni CERT Hrvatske akademske i istraživačke mreže – CARNet obavlja sljedeće poslove:
a) u svojstvu CSIRT-a iz područja svoje sektorske nadležnosti obavlja poslove tijela odgovornog za koordinirano testiranje pripravnosti subjekata radi provedbe aktivnosti u skladu s odredbom članka 12. stavka 7. Uredbe (EU) 2025/38
b) u svojstvu CSIRT-a iz područja svoje sektorske nadležnosti može biti korisnik usluga koje se pružaju iz pričuve Europske unije za kibernetičku sigurnost, u skladu s odredbom članka 14. stavka 3. točke (a) Uredbe EU 2025/38
c) u svojstvu CSIRT-a iz područja svoje sektorske nadležnosti te po potrebi u suradnji s Nacionalnim centrom za kibernetičku sigurnost Sigurnosno-obavještajne agencije provodi sve aktivnosti radi povećanja otpornosti Europske unije kroz analizu značajnih incidenata i incidenata velikih razmjera, u skladu s odredbom članka 21. Uredbe (EU) 2025/38.

III. ZAŠTITA PODATAKA

Članak 6.

(1) Zaštita informacija koje se dijele u primjeni Uredbe (EU) 2025/38 u okviru europskog sustava uzbunjivanja u području kibernetičke sigurnosti i u okviru europskog mehanizma za istraživanje kibernetičkih sigurnosnih incidenata osigurava se primjenom propisa kojima se u Europskoj uniji i Republici Hrvatskoj uređuje tajnost podataka i informacijska sigurnost, kao i korištenjem Traffic Light Protocola (Semafor protokol za usklađeno postupanje pri razmjeni i dijeljenju podataka) – TLP protokol.
(2) Svaka obrada osobnih podataka u primjeni Uredbe (EU) 2025/38 provodi se u skladu s pravom Europske unije i Republike Hrvatske i samo u svrhu učinkovitosti suradnje osigurane Uredbom (EU) 2025/38. 


IV. ZAVRŠNA ODREDBA

Članak 7.

Ova Uredba stupa na snagu osmoga dana od dana objave u »Narodnim novinama«.


O B R A Z L O Ž E NJ E

Uredba (EU) 2025/38 Europskog parlamenta i Vijeća od 19. prosinca 2024. o utvrđivanju mjera za povećanje solidarnosti i kapaciteta u Uniji za otkrivanje kibernetičkih prijetnji i incidenata, pripremu za njih i odgovor na njih te o izmjeni Uredbe (EU) 2021/694 (Akt o kibernetičkoj solidarnosti) (u daljnjem tekstu: Uredba (EU) 2025/38) stupila je na snagu 4. veljače 2025. i izravno je primjenjiva u svim državama članicama Europske unije. 

Uredba (EU) 2025/38 usmjerena je na širu izgradnju sposobnosti Unije za odgovor na kibernetičke incidente i njome su uspostavljeni:
· europski sustav uzbunjivanja u području kibernetičke sigurnosti, kroz dobrovoljno povezivanje nacionalnih i prekograničnih kibernetičkih centara, 
· mehanizam za izvanredne kibernetičke sigurnosne situacije, kroz koordinirano testiranje pripravnosti i pričuvu Europske unije za kibernetičku sigurnost i
· europski mehanizam za istraživanje kibernetičkih sigurnosnih incidenata.

Za provedbu Uredbe (EU) 2025/38 u Republici Hrvatskoj potrebno je odrediti ovlasti, zadaće i nadležnosti nacionalnih tijela.

[bookmark: _Hlk216960888]Prijedlog Uredbe o provedbi Uredbe (EU) 2025/38 (u daljnjem tekstu: Uredba o provedbi Uredbe (EU) 2025/38) izradila je Međuresorna radna skupina, osnovana Odlukom Sigurnosno-obavještajne agencije o osnivanju Međuresorne radne skupine za izradu Uredbe o provedbi Uredbe (EU) 2025/38 KLASA: 650-09/25-01/30, URBROJ: 539-1701/1367-25-1 od 24. prosinca 2025.

Uredbom o provedbi Uredbe (EU) 2025/38 utvrđuju se nadležna tijela za provedbu Uredbe (EU) 2025/38 u Republici Hrvatskoj pri čemu se u potpunosti oslanja na Zakon o kibernetičkoj sigurnosti (»Narodne novine«, br. 14/24) i njime utvrđene nadležnosti nacionalnih tijela. Nadležna tijela za provedbu Uredbe (EU) 2025/38 su Sigurnosno-obavještajna agencija s Nacionalnim centrom za kibernetičku sigurnost i Hrvatska akademska i istraživačka mreža – CARNet s Nacionalnim CERT-om.

Nacionalni centar za kibernetičku sigurnost Sigurnosno-obavještajne agencije, u svojstvu središnjeg državnog tijela za kibernetičku sigurnost i tijela koje razvija i upravlja nacionalnim sustavom za otkrivanje kibernetičkih prijetnji i zaštitu kibernetičkog prostora, utvrđuje se nacionalnim kibernetičkim centrom. U tom svojstvu nadležan je provoditi sve aktivnosti radi udruživanja u europski sustav uzbunjivanja u području kibernetičke sigurnosti i dužan je stoga kontinuirano unaprjeđivati kapacitete nacionalnog sustava za otkrivanje kibernetičkih prijetnji i zaštitu kibernetičkog prostora (sustava SK@UT).

Nacionalni centar za kibernetičku sigurnost Sigurnosno-obavještajne agencije, u svojstvu CSIRT-a iz područja svoje sektorske nadležnosti, obavlja poslove tijela odgovornog za koordinirano testiranje pripravnosti subjekata. 

Nacionalni centar za kibernetičku sigurnost Sigurnosno-obavještajne agencije, u svojstvu tijela za upravljanje kibernetičkim krizama ili u svojstvu CSIRT-a iz područja svoje sektorske nadležnosti, može biti korisnik usluga koje se pružaju iz pričuve Europske unije, odnosno može zatražiti pomoć i korištenje usluga pričuve Europske unije za kibernetičku sigurnost. Također određuje se da je Nacionalni centar za kibernetičku sigurnost Sigurnosno-obavještajne agencije, u svojstvu jedinstvene kontaktne točke, tijelo preko kojeg se šalju svi zahtjevi javnom naručitelju za dobivanje potpora iz pričuve Europske unije.

Nacionalni centar za kibernetičku sigurnost Sigurnosno-obavještajne agencije, u svojstvu tijela za upravljanje kibernetičkim krizama, jedinstvene kontaktne točke, CSIRT-a iz područja svoje sektorske nadležnosti i CSIRT koordinatora za otkrivanje ranjivosti te po potrebi u suradnji s Hrvatskom akademskom i istraživačkom mrežom – CARNet, provodi sve aktivnosti u okviru europskog mehanizma za istraživanje kibernetičkih sigurnosnih incidenata radi povećanja otpornosti Europske unije vezane uz analizu značajnih incidenata i incidenata velikih razmjera.

[bookmark: _Hlk222923334]Uredbom o provedbi Uredbe (EU) 2025/38 utvrđuju se ovlasti i nadležnosti Nacionalnog CERT-a Hrvatske akademske i istraživačke mreže – CARNet.

[bookmark: _Hlk226711771]Nacionalni CERT, u svojstvu CSIRT-a iz područja svoje sektorske nadležnosti, obavlja poslove tijela odgovornog za koordinirano testiranje pripravnosti subjekata. 

Nacionalni CERT, u svojstvu CSIRT-a iz područja svoje sektorske nadležnosti, može biti korisnik usluga koje se pružaju iz pričuve Europske unije za kibernetičku sigurnost, odnosno može zatražiti pomoć i korištenje usluga pričuve Europske unije za kibernetičku sigurnost.

Nacionalni CERT, u svojstvu CSIRT-a iz područja svoje sektorske nadležnosti te po potrebi u suradnji s Nacionalnim centrom za kibernetičku sigurnost Sigurnosno-obavještajne agencije, provodi sve aktivnosti u okviru europskog mehanizma za istraživanje kibernetičkih sigurnosnih incidenata radi povećanja otpornosti Europske unije vezane uz analizu značajnih incidenata i incidenata velikih razmjera.

Sredstva za provedbu Uredbe o provedbi Uredbe (EU) 2025/38 za Sigurnosno-obavještajnu agenciju u 2026. godini neće biti potrebna dok su sredstva za 2027. i 2028. godinu, u iznosima od 200.000,00 EUR po godini, osigurana u usvojenim projekcijama Sigurnosno-obavještajne agencije za 2027. i  2028. godinu. Drugo nadležno tijelo Hrvatska akademska i istraživačka mreža CARNet nije iskazalo potrebu za financijskim sredstvima za provedbu Uredbe o provedbi Uredbe (EU) 2025/38.

